**John Toshack** OBE (s. 22. maaliskuuta 1949 Cardiff, Wales) on walesilainen jalkapallovalmentaja ja entinen hyökkääjä.

Ura pelaajana
-------------

Toshack muistetaan parhaiten Liverpoolin hyökkääjänä 1970-luvun menestysjoukkueessa. Toshack siirtyi Liverpooliin Cardiff Citystä 21-vuotiaana 110 000 punnan siirtosummalla. Toshack debytoi ottelussa Coventrya vastaan ja teki ensimmäisen maalinsa derbyssä Evertonia vastaan.

Toshack muodosti tehokkaan ja loistavan kärkiparin yhdessä 1971 Liverpooliin tulleen Kevin Keeganin kanssa. Liigatasolla Liverpoolissa Toshack pelasi kaikkiaan 246 ottelua je teki komeat 96 maalia. Hän oli voittamassa kolmea Englannin mestaruutta, kahta UEFA Cupia ja yhtä FA Cupia. Toshack siirtyi Liverpoolista Swansea Cityyn 1978 ja päätti uransa 1984.

Toshack pelasi Walesin maajoukkueessa 40 ottelua ja teki niissä 13 maalia.

### Meriitit pelaajana

* Englannin mestaruus: 1973, 1976, 1977
* FA Cup: 1974
* UEFA Cup: 1973, 1976
* UEFA Super Cup: 1977
* Walesin cup: 1967, 1968, 1969

Ura valmentajana
----------------

Toshack aloitti valmennusuransa pelaaja-valmentajana Swansea Cityssä. Toshackin johdolla seura nousi nelosdivisioonasta aina pääsarjatasolle saakka. Huikeasta menestyksestään Toshack sai Brittiläisen imperiumin upseerin (OBE) arvonimen.

Myöhemmin Toshack on toiminut valmentajana lähinnä Espanjassa, mutta myös Portugalissa, Turkissa, Ranskassa ja Italiassa. Real Madridin hän luotsasi Espanjan mestaruuteen 1990. Hän on luotsannut myös baskiseura Real Sociedadia kolmeen otteeseen. 

Vuonna 2004 Toshack seurasi Mark Hughesia Walesin jalkapallomaajoukkueen päävalmentajana. Toshackin johdolla Wales kävi vuosien varrella läpi nuorennusleikkausta vanhojen tähtien kuten Ryan Giggsn ja Gary Speedin vetäytyessä maajoukkuetoiminnasta. Arvokisoihin Toshack ei kuitenkaan Walesia onnistunut luotsaamaan. Toshack joutui ankaran kritiikin kohteeksi syksyllä 2010, kun Wales avasi EM2012-karsinnat vierastappiolla Montenegrolle. Hän erosi tehtävistään viikko tappiollisen ottelun jälkeen. 

Elokuussa 2011 Toshackista tuli Makedonian maajoukkueen päävalmentaja.  Toshackin alaisuudessa Makedonia voitti vain yhden ottelun ja lopulta walesilainen jätti tehtävänsä elokuussa 2012. 

Maaliskuussa 2013 Toshack palasi valmennustehtäviin Azerbaidžanin valioliigan putoamiskamppailuun pudonneen Xəzər-Lənkəran FK:n päävalmentajana.  Toshackin johdolla Xəzər sijoittui liigassa kahdeksanneksi ja säilytti sarjapaikkansa. Hän johdatti joukkueen myös Azerdbaidžanin cupin loppuotteluun, jossa Xəzər kuitenkin hävisi Neftçi Bakulle rangaistuspotkuilla 5–3.  Syksyllä hän sai revanssin Bakusta, kun Xəzər kukisti joukkueen supercupin finaalissa 2–1.  Tulokset liigassa eivät kaudella 2013/14 tyydyttäneet Toshackia ja hän erosi marraskuun lopulla 2013, kun joukkue oli kerännyt vain 14 pistettä liigan 14 kierroksen aikana. 

Kesäkuussa 2014 Toshack siirtyi marokkolaisen Wydad Casablancan päävalmentajaksi.  Seura palasi Toshackin johdolla Marokon mestariksi viiden vuoden tauon jälkeen kaudella 2014/15. Toshack sai potkut seurasta syyskuussa 2016 Wydad Casablancan hävittyä AFC Champions Leaguen välierissä El Zamalekille 4–0.

### Meriitit valmentajana

* Marokon mestaruus: 2015
* Espanjan mestaruus: 1990
* Espanjan Cup: 1987
	+ Hopeaa 1988, 1990
* Supercopa de España: 1995
* Turkin Cup: 1998
	+ Hopeaa 1999
* Walesin Cup: 1981, 1982, 1983

Lähteet
-------

1. ↑  Passo Alpuin, Luis Fernando: Wales - Record International Players  5.7.2018. RSSSF. Viitattu 10.11.2018. (englanniksi)
2. ↑  Walesin jalkapallojoukkueen luotsi erosi
3. ↑  Toshack Makedonian peräsimeen
4. ↑  Toshack bleibt lieber zu Hause
5. ↑  The profile for John Toshack
6. ↑  NEFTÇI VS. KHAZAR LANKARAN 0 - 0
7. ↑  KHAZAR LANKARAN VS. NEFTÇI 2 - 1
8. ↑  Mustafa Denizli new Khazar-Lankaran manager
9. ↑  John Toshack d'accord avec le Wydad Casablanca
10. ↑  John Toshack: Welshman's contract terminated after heavy defeat

  


|  |  |  |
| --- | --- | --- |
| Edeltäjä:**Leo BeenhakkerGuus Hiddink** | **Real Madridin päävalmentaja**1989–11/19902/1999–11/1999 | Seuraaja:**Alfredo Di StéfanoVicente del Bosque** |

|  |  |  |
| --- | --- | --- |
| Edeltäjä:**Arsenio Iglesias** | **Deportivo de La Coruñan päävalmentaja**1995–1997 | Seuraaja:**José Manuel Corral** |

|  |  |  |
| --- | --- | --- |
| Edeltäjä:**Rasim Kara** | **Beşiktaş JK:n päävalmentaja**1997–1999 | Seuraaja:**Karl-Heinz Feldkamp** |

|  |  |  |
| --- | --- | --- |
| Edeltäjä:**Robert Nouzaret** | **AS Saint-Étiennen päävalmentaja**9/2000–1/2001 | Seuraaja:**Rudi Garcia/Jean-Guy Wallemme** |

|  |  |  |
| --- | --- | --- |
| Edeltäjä:**Mark Hughes** | **Walesin jalkapallomaajoukkueen päävalmentaja**2004–2010 | Seuraaja:**Gary Speed** |

|  |  |  |
| --- | --- | --- |
| Edeltäjä:**Mirsad Jonuz** | **Makedonian jalkapallomaajoukkueen päävalmentaja**8/2011–8/2012 | Seuraaja:**Cedomir Janevski** |

|  |  |  |
| --- | --- | --- |
| Edeltäjä:**Carles Martorell Baqués** | **Xəzər-Lənkəran FK:n päävalmentaja**3–11/2013 | Seuraaja:**Mustafa Denizli** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |